Anerchiad i’r Corff Llywodraethol

Esgob Andy John

Gyfeillion a chydweithwyr, wrth i ni ddechrau dod yn rhydd o'r pandemig Covid, mae heddiw'n gyfle i'r esgobion ddiolch i'r rhai sydd wedi bod yn gofalu am bobl eraill yn ystod y cyfnod hwn: yn ein cartrefi nyrsio a’n cartrefi gofal, yn ein hysbytai a'r rhai sydd wedi bod yn 'Samariaid Trugarog' ac wedi treulio amser yn gwneud yn siŵr fod pobl yn ddiogel. Rydyn ni’n diolch i’r Gwasanaeth Iechyd yn benodol: glanhawyr a rheolwyr, nyrsys ac ymgynghorwyr, arlwywyr a staff atodol. Mae’r hyn rydych chi wedi'i gyflawni, gydag ymrwymiad enfawr, yn arwrol ac mae’r genedl gymaint yn eich dyled fel na fydd yn gallu eich ad-dalu. Ond rydyn ni hefyd eisiau diolch i’n heglwysi: y clerigion sydd wedi dal ati, yn ysgafndroed wrth ganfod ffyrdd newydd ac arloesol o ofalu am eraill, a chynulleidfaoedd sydd wedi dangos nerth cariad wrth eu gwaith wrth galon y gymuned. Rydym ni eisiau diolch i chi o waelod calon, a dweud mor falch rydym ni o'r hyn rydych chi wedi'i roi wrth wasanaethu Crist. Diolch i chi.

Rwyf hefyd eisiau diolch yma i’r Tîm Taleithiol. Mae lefel y proffesiynoldeb y mae cydweithwyr yn 2 Sgwâr Callaghan wedi'i ddangos, yn enwedig pan nad oedd y rheolau bob amser yn glir, wedi bod yn eithriadol. Mae’r rhai sydd wedi bod yn rhoi’r canllawiau diweddaraf i ni ar sut i aros yn ddiogel yn haeddu diolch arbennig.

Dyma’r digwyddiad mwyaf arwyddocaol i effeithio ar ddynoliaeth ers yr Ail Ryfel Byd a dyma'r pandemig gwaethaf ers ffliw Sbaenaidd 1918-20. Mae’r effeithiau ar ein heconomi ac ar ein llesiant cenedlaethol wedi bod yn llethol. Efallai ei bod yn rhy gynnar i ddeall a disgrifio i ba raddau y mae bywyd yn cael ei ailffurfio, yn y gweithle, yn ein cymunedau neu hyd yn oed yn ei effaith ar yr economi fyd-eang. Mae tirwedd bywyd yn newid ac, yng ngeiriau Sant Ioan, allan o'u cyd-destun, mae'n wir, nid amlygwyd eto beth a fyddwn (1 Ioan 3:2).

Ac felly hefyd mae’r cyd-destun y mae ein heglwysi’n gweinyddu ynddo hefyd wedi newid. Rydyn ni wedi gweld ffyrdd newydd o fod yn eglwys yn ymddangos, fel addoli ar lein. Rydyn ni’n pendroni beth i fynd gyda ni ar gam nesaf y daith a beth i’w adael ar ôl. Rydyn ni’n gweld y gallai bod llai, nag oedd cyn Covid, yn dod i addoli’n bersonol a bydd y crebachu yn sylfaen ein cefnogaeth yn codi cwestiynau o’r newydd ynghylch ein cenhadaeth, ein heiddo a'n harian. Ond mae anogaeth allanol wastad wedi ffurfio diben a ffurf Cristnogaeth, arweiniodd erlid yr eglwys gynnar at y teithiau cenhadol cyntaf a galwadau tasgau newydd at alw’r diaconiaid cyntaf. Nid maint yr her oedd yn cyfrif erioed, ond graddfa’r ymateb ffyddlon.

Gan gofio hynny, fe hoffwn i ystyried beth allai ‘ymateb yn dda’ i’r heriau olygu.

Bathodd yr athronydd a'r cymdeithasegwr o’r Almaen, Max Weber, yr ymadrodd ‘awdurdod y ddoe diderfyn’. Ei honiad oedd bod cyfreithlondeb cymdeithas a etifeddodd ddealltwriaeth gref o awdurdod yn deillio o’r traddodiad neu'r arferiad hwnnw. Gallwn ni uniaethu â hyn oherwydd mae gennym ninnau ffynonellau tebyg - yr Ysgrythurau, traddodiadau a rheswm. Mae yna ffynonellau o awdurdod sy’n angori ein cenhadaeth a’n gweinidogaeth yn Nuw. Mae cymeriad apostolaidd ein ffydd yn hanfodol i ni - parhau gyda dysgeidiaeth Crist a’r apostolion cyntaf yw'r pwysigrwydd pennaf.

Ond mae yna beryg i unrhyw sefydliad sy’n gweithredu yn ôl awdurdod etifeddol, a dim ond hynny, gael ei ffosileiddio. Mae methu ag ymateb i heriau yn golygu nad oes yna ryddid i ddarganfod beth mae Duw’n ei wneud ym mhob man o'n cwmpas. Gallwn ddychmygu pa fath o eglwys fyddem ni pe byddai ein hynafiaid wedi bod yn amwys ynghylch caethwasiaeth a heb ddatblygu dealltwriaeth lawnach o werth dynoliaeth wedi'i ffurfio ar ddelwedd Duw. Neu beth fydden ni petaen ni heb wynebu bod merched yn gallu cael eu galw i’r offeiriadaeth ac i’r esgobaeth?

Mae eglwys nad yw’n gallu datblygu, nad yw'n ddigon ysgafndroed, yn annhebyg o fod ag iaith i gyfathrebu gyda’r gymdeithas o’i chwmpas.

Mae gennym ni gyfle i deithio ymhellach ac ymhellach i’r hyn y mae Duw’n ein galw i wneud ac i fod. Mae ein tasg yn hynod genhadol. Mae hyd yn oed ein trafodaeth heddiw yn ei hanfod ynghylch a ydym ni eisiau ffurfio’r bywyd hwnnw i fod yn fwy ac yn well, fel bod llai yn teimlo na allan nhw gredu ac yn teimlo bod mwy o wahoddiad iddyn nhw berthyn mewn gwirionedd. Rwyf wrth fy modd gyda slogan Esgobaeth Lerpwl: ‘Egwlys Fwy i wneud Mwy o Wahaniaeth.’

Rwyf eisiau dweud rhywbeth wrth gydweithwyr sy'n hynod bryderus ynghylch y drafodaeth hon. Rwy’n deall bod unrhyw newid i’n dull o weithredu'n boenus i rai: bydd datblygiad mor newydd yn cael ei ystyried yn rhywbeth cyfeiliornus, yn wyriad. Ac os yw’n hynny, gellid ei ystyried yn weithred o anufudd-dod. Mae gwyro oddi wrth air Crist yn gwyro oddi wrth Grist ei hunan.

Ond mae pob datblygiad i ryw raddau’n wyro, mae rhywbeth yn newid bob tro y mae yna ffordd newydd o wneud pethau. A hyd yn oed pan fod newid i’w weld yn cyd-fynd â safbwynt penodol, y mae, serch hynny, yn newid. Pan newidiodd yr eglwys ei safbwynt ar wahardd cig gyda gwaed ynddo neu pan sylweddolodd fod caethwasiaeth yn ei holl ac unrhyw ffurf yn ddieflig, roedd hynny’n newid.

Rhaid i ‘awdurdod y ddoe diderfyn’ beidio â bod yn faen melin am ein gyddfau ond bod yn sail i gofleidio'n ddewr yr hyn y mae Duw'n ei wneud yn y byd o'n cwmpas. Mae cenhadaeth wastad wrth galon ffydd. Ac mae bod yn fyw i Dduw, i’r hyn a allai ddigwydd nesaf, yn rhan o ddal i fod yn chwilfrydig ac yn agored i gyfle newydd.

Cefais fy nghyflwyno’n ddiweddar i waith Benedict Anderson ar ‘Imagined Communities’. Ei honiad yw bod cenedl yn gymuned o gymdeithasau, wedi’i dychmygu gan bobl sy’n gweld eu hunain fel rhan o’r grŵp hwnnw. Mae pobl eraill hefyd yn creu cymunedau dychmygol, megis y cyfryngau neu hyd yn oed grwpiau ar wasgar ar lein a allai fod yn coleddu delweddau neu syniadau i greu hunaniaeth. Bydd pobl yn dewis pa ddelweddau neu sylwadau sy’n perthyn agosaf atyn nhw ac felly'n cryfhau eu perthynas gyda'r gymuned ddychmygol honno. Mae grwpiau diddordeb ar lein yn enghraifft berffaith o hyn.

Yn y cyd-destun hwn mae Mainc yr Esgobion wedi gofyn yn ddiweddar i waith gael ei wneud ar a yw bywyd yr eglwys wedi’i drefnu mewn gwirionedd ar gyfer cenhadu ac a yw'n addas at ei ddiben. Mae rhai o’r cwestiynau sy’n ymddangos ynghylch newid strwythurol. Mae rhai eraill ynghylch systemau a diwylliant ein gwaith. Mae rhai eraill, eto, yn hynod ysbrydol a dirfodol: a fyddwn yn paratoi am ddyfodol gan gredu mai’r efengyl yw nerth Duw ar gyfer iachawdwriaeth. A fyddwn yn rhoi pwyslais ac yn blaenoriaethu yn ein cyllid nerth trawsnewidiol Duw yn ein meddyliau? Ac a fyddwn ni'n cyfuno ein harian gyda'n gobeithion.

Y pwynt yw, ein bod yn trafod cwestiynau dwfn o beth allai ein heglwys fod yn y blynyddoedd i ddod. Pa fath o eglwys, cymuned allai gael ei ffurfio yn a thrwy addoli, ein gwasanaethau a’n tystiolaeth i Iesu Grist? A fyddwn ni fel eglwys yn dangos bywyd gyda’n gilydd sy’n ddilys, yn fywiog ac ysbrydol ac wedi ymrwymo i wasanaethu cymdeithas Cymru?

Bydd cydweithwyr yn ymwybodol bod taleithiau eraill yn trafod dyfodol y system plwyfi. Mae dadleuon cadarn wedi’u gwyntyllu yn y wasg a ddylen ni symud yn bendant i un cyfeiriad neu gadw'r model Anglicanaidd clasurol. Rwyf eisiau awgrymu fod y ffordd ganol sydd gennym ni yn yr Eglwys yng Nghymru'n cynnig ffordd o ystyried hyn. Mae llwyfannau’r Ardaloedd Cenhadaeth a Gweinidogaeth yn ein galluogi i ddefnyddio’r oll sy’n dda yn y model plwyfi - y lleol, pwysigrwydd adeiladau, amrywiaeth addoli a thimau o'r lleyg a'r ordeiniedig yn cydweithredu ond yn cofleidio hefyd fynegiant newydd o eglwys: y modelau blaengar, yr eglwysi plannu, yr eglwysi gwyliau neu fentrau cymdeithasol.

Wrth i wahanol fynegiannau o eglwys ddod yn fwy normal, bydd cwestiynau’n dal i godi sut y gallwn ni gynyddu galwedigaethau i’r offeiriadaeth ac o arweinwyr lleyg a fydd yn cynnig y gefnogaeth a’r cyfeiriad fydd eu hangen. Ond rhaid i ni beidio â bod ag unrhyw amheuaeth fod y bywyd eglwysig hybrid, ecoleg (neu economi) gymysg yma i aros a thros Gymru gyfan.

Yn ei lyfr ‘Beyond Duty: A Passion for Christ, a Heart for Mission’ mae Tim Dearborn (tud. 2) yn dweud: ‘Mae blinder yn baglu eglwys Dduw oherwydd bod Cristnogion yn credu, yn gyfeiliornus, fod Duw wedi rhoi cenhadaeth iddyn nhw berfformio yn y byd. Yn hytrach, mae Duw’r genhadaeth wedi rhoi ei eglwys i’r byd. Nid eglwys Dduw sydd wedi cael cenhadaeth yn y byd, ond gan Dduw cenhadaeth y mae eglwys yn y byd.

Mae'n rhyddhad sylweddoli nad yw Missio Dei yn dibynnu arnaf i. Bydd eglwys sy’n llethu ei hunan wrth geisio’r hyn sydd dda ond nid, efallai, yn hanfodol, mor isel ei hysbryd ag a fydd o ddiffrwyth. Ac mae'r pandemig covid wedi gofyn mwy o gwestiynau, efallai, ynghylch yr hanfodion nag erioed o’r blaen. Mae diwinyddiaeth hyn yn ddwfn oherwydd ei fod yn llifo o’r gred fod Duw yn y gymysgfa: soniodd y proffwyd Eseia sut na fydd Duw’n cael ei gyfyngu gan y gorffennol. Ysgrifennodd: ‘Edrychwch, ‘rwyf yn gwneud peth newydd; y mae’n tarddu yn awr; oni allwch ei adnabod? Yn wir, rwy’n gwneud y ffordd yn yr anialwch’. (Eseia 43:19)

Yn ei waith ‘Epistles’, mae Mark Jarman yn tynnu ar yr argyhoeddiad fod Duw wrth ei waith yn y byd. Meddai: ‘Efallai bod bywyd tragwyddol yn dod yn ôl i’r byd hwn, wedi’i berffeithio a heb eich caniatâd (‘History’, tud 64). Os ydym yn credu fod y gwynt yn chwythu lle y myn, yr wyt yn clywed ei sŵn ond ni wyddost o ble y mae’n dod nac i ble y mae’n mynd (Ioan 3:8) mae’n rhaid i ni fod yn fyw i Dduw o'r newydd. Ble mae’r pethau newydd y mae Duw'n ei wneud a sut ydym ni'n dal i fyny gyda'r Duw a ddatgelwyd i ni yn Iesu Grist?

Gallu gweld ein tasg fel hyn yw bod yn agored i’r hyn y mae Duw wedi'i baratoi ar gyfer y rhai sy'n ei garu. Mae fel gweld y dasg trwy lygaid Crist a chael ein torri'n rhydd i wneud yr hyn sy’n wirioneddol bwysig. Rwyf eisiau gorffen yr anerchiad hwn gyda rhai geiriau a ddefnyddiais yn gynharach oherwydd ei bod yn ymddangos i mi yn gosod y cywair a’r cyfeiriad rydym ni, fel eglwys, ei angen: Nid maint yr her oedd yn cyfrif erioed, ond graddfa’r ymateb ffyddlon.

Ac i gael nerth i ymateb yn dda, fe ddylem ni ymrwymo a gweddïo yn enw ein Harglwydd a’n Gwaredwr Iesu Grist/ Amen.